b'\n_START_ARTICLE_\nR\xc3\xb8dt fjellengfly\n_START_SECTION_\nUtseende\n_START_PARAGRAPH_\nEt middelsstort (vingespenn 42 \xe2\x80\x93 46 mm), kraftig, brunr\xc3\xb8dt nattfly. Individene som flyr p\xc3\xa5 R\xc3\xb8st mangler den r\xc3\xb8dlige fargen i vingene og er m\xc3\xb8rkgr\xc3\xa5. Arten ligner p\xc3\xa5 teglr\xc3\xb8dt engfly (Apamea lateritia), men skilles fra denne p\xc3\xa5 at ytterkanten av nyremerket i forvingen ikke er lys. Vingetegningene er noen ganger ganske utydelige. Forvingen er jevnt brunr\xc3\xb8d med gr\xc3\xa5brune tegninger. Nyre- og ringmerkene har m\xc3\xb8rk kant men er ikke annerledes farget enn resten av vingen. Den har to smale tverrlinjer (mellomlinjer) som avgrenser et trapesformet midtfelt. Det innerste g\xc3\xa5r i sik-sak, den ytterste g\xc3\xa5r i en bue og er tannet. Langs ytterkanten g\xc3\xa5r det en lys sik-saklinje (b\xc3\xb8lgelinjen). Ytterkanten er b\xc3\xb8lgete. Denne arten har ikke noen m\xc3\xb8rk lengdestrek (tappmerke) under nyre- og ringmerkene. Bakvingen er brungr\xc3\xa5.\n_START_SECTION_\nLevevis\n_START_PARAGRAPH_\nArten finnes helst p\xc3\xa5 lysninger i h\xc3\xb8yereliggende barskog og fjellbj\xc3\xb8rkeskog. Den kan v\xc3\xa6re vanlig i h\xc3\xb8yereliggende omr\xc3\xa5der i S\xc3\xb8r-Norge. Larvene lever p\xc3\xa5 r\xc3\xb8ttene av ulike grasarter (Poaceae), sannsynligvis overvintrer de som andre arter i slekten Apamea. De voksne sommerfuglene flyr i juli \xe2\x80\x93 september.\n_START_SECTION_\nUtbredelse\n_START_PARAGRAPH_\nR\xc3\xb8dt fjellengfly er utbredt i Nord-Europa og i noen fjellomr\xc3\xa5der i S\xc3\xb8r- og Mellom-Europa (Pyreneene, Alpene og fjell p\xc3\xa5 Balkan). I Norge er den vanlig i indre, h\xc3\xb8yereliggende omr\xc3\xa5der i S\xc3\xb8r-Norge og finnes dessuten p\xc3\xa5 R\xc3\xb8st i Lofoten. Det finnes dessuten et gammelt funn fra Troms\xc3\xb8.'